காங்கிரஸ் கட்சியின் செயற்குழுக் கூட்டம், கடந்த 22-ம் தேதி டெல்லியில் நடைபெற்றது. இந்தக் கூட்டத்துக்குப் பிறகு, தமிழகக் காங்கிரஸ் நிர்வாகிகள், அக்கட்சியின் தேசியத் தலைவர் ராகுல் காந்தியைத் தனித்தனியாகச் சந்தித்துவருகின்றனர். அதற்காக, தமிழகக் காங்கிரஸ் தலைவர் திருநாவுக்கரசர், கடந்த 10 நாள்களாக டெல்லியில் முகாமிட்டுள்ளார். இந்த நிலையில், தமிழகக் காங்கிரஸ் எம்.எல்.ஏ-க்கள் 8 பேர் ராகுலைச் சந்தித்துப் பேசியுள்ளனர். அப்போது, ராகுலிடம் தனியாகப் பேச திருநாவுக்கரசர் அனுமதி கேட்டதாகவும், அதற்கு அவர், `இன்னொரு முறை சந்திக்கலாம்' என்று சொன்னதாகவும், அதனால் திருநாவுக்கரசர் அதிருப்தி அடைந்ததாகவும் தகவல்கள் சொல்லப்படுகின்றன. இதற்கிடையில், தன் ஆதரவாளர்கள் சிலருடன் துணை ஜனாதிபதி வெங்கைய நாயுடுவை திருநாவுக்கரசர் சந்தித்ததாக தகவல் சொல்லப்படுகிறது. இதற்கு, தமிழகக் காங்கிரஸ் மத்தியில் கடும் எதிர்ப்பு கிளம்பியுள்ளது. இதுகுறித்து தமிழக காங்கிரஸ் முன்னாள் பொதுச் செயலர் எஸ்.டி.நெடுஞ்செழியன் அறிக்கை ஒன்றை வெளியிட்டிருந்தார்.